Valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa N:o 4 olevan III luvun 19 artiklan 3 kohdan mukainen tiedonanto asiasta N:o KOM 020.0129 - LIS

(1999/C 330/08)

A. Ilmoitus

EFTAn valvontaviranomainen vastaanotti 6. joulukuuta 1996 valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa N:o 4 olevan II luvun 4 artiklan mukaisesti jätetyn puuttumattomuustodistusta koskevan hakemuksen ja kyseisen pöytäkirjan II luvun 2 artiklan mukaisesti jätetyn yksittäistä poikkeuslupaa koskevan hakemuksen. Hakemukset koskivat 17 Norjan kunnan yhteistyötä Legemiddel Innkjøp Samarbeid -järjestössä (LIS), jonka kautta ostetaan kuntien sairaaloissa käytettävät lääkkeet.

Valvontaviranomainen vastaanotti 29. syyskuuta 1995 Norjan lääkealan valmistajien järjestön (Legemiddelindustriforeningen , jäljempänä "LMI") tekemän kantelun, jonka mukaan LIS:n toiminta rikkoo ETA-sopimuksen 53 artiklan 1 kohtaa ja 54 artiklaa.

B. Osapuolet

Ilmoituksen tekijöinä on 16 Norjan kuntaa, jotka ovat LIS:n perustajajäseniä. Jäsenten lukumäärä on menettelyn aikana noussut 18:aan. Jäseninä ovat seuraavat yhteisöt:

Østfold fylkeskommune

Akershus fylkeskommune

Hedmark fylkeskommune

Oppland fylkeskommune

Buskerud fylkeskommune

Vestfold fylkeskommune

Telemark fylkeskommune

Aust-Agder fylkeskommune

Vest-Agder fylkeskommune

Rogaland fylkeskommune

Hordaland fylkeskommune

Møre og Romsdal fylkeskommune

Nord-Trøndelag fylkeskommune

Nordland fylkeskommune

Troms fylkeskommune

Finnmark fylkeskommune

Sør-Trøndelag fylkeskommune

Rikshospitalet

Sogn og Fjordane fylkeskommune ja Oslo fylkeskommune ovat ainoat kunnat, jotka eivät ole LIS:n jäseniä.

C. Yhteistyön luonne

LIS:n sääntöjen mukaan järjestön toiminnan tarkoitus on valmistella kuntien ja julkisten sairaaloiden antamien ohjeiden perusteella lääkevalmisteiden ostoa ja toimituksia koskevia sopimuksia. Kyseisten tuotteiden aiheuttamia kustannuksia voidaan näin alentaa.

LIS on vuodesta 1995 alkaen julkaissut jäsentensä puolesta yhteisiä tarjouspyyntöjä kuntien sairaaloissa käytettävistä lääkkeistä.

LIS:n tarjouspyynöt suunnitellaan ja toteutetaan seuraavasti. Järjestö laatii tarjouspyyntöön liittyvien asiakirjojen luonnokset sen jälkeen, kun LIS:n jäsenet ovat neuvotelleet LIS:n tarjouspypnnön yleisistä puitteista. Tämän jälkeen luonnosasiakirjat lähetetään jäsenille kommentoitavaksi. Yksittäiset jäsenet voivat vapaasti päättää, mitä lääkevalmisteita ne haluavat LIS:n tarjouspyynnön sisältävän. Tämä nimenomainen mahdollisuus sisältyy järjestön 23. elokuuta 1996 muutettuihin sääntöihin. Jäsenten tekemät ehdotukset lisätään asiakirjoihin ennen kuin LIS julkaisee tarjouspyynnön jäsentensä puolesta. LIS laatii jäseniään varten luettelon tehdyistä tarjouksista ja useimmiten suosittelee parhaiksi katsomiaan tarjouksia. Jäsenillä ei ole velvollisuutta noudattaa suosituksia.

Tämän jälkeen yksittäiset jäsenet päättävät, haluavatko ne tehdä puitesopimuksen jonkin toimittajan kanssa. Vakiomuotoisen puitesopimuksen laatii LIS. Jäsenet voivat vapaasti päättää sopimusten tekemisestä ja niiden sisältämistä tuotteista, mutta kun sopimus on tehty, jäsen ei voi tehdä toisten toimittajien kanssa sopimuksia samoista tai korvaavista tuotteista. Tästä säännöstä on kuitenkin kolme poikkeusta. Samoista tai korvaavista tuotteista voidaan tehdä erillisiä sopimuksia lääketieteellisten syiden vuoksi tai kun testataan uusia tuotteita tai tehdään tutkimusta. Erilliset sopimukset ovat mahdollisia myös silloin, kun jotain valmistetta on saatavilla useassa muodossa, esimerkiksi nesteenä ja tabletteina. Puitesopimusten voimassaoloaika on yleensä yksi vuosi.

Kantelijan mukaan LIS:n perustaminen ja toiminta rikkoo ETA-sopimuksen 53 artiklan 1 kohtaa. Väitteelle esitetään useita perusteluja. LIS:n puitteissa tapahtuvan yhteistyön väitetään johtavan jäsenten, joilla on merkittävä markkinaosuus, kaupankäyntiehtojen yhdenmukaistumiseen. Lisäksi väitetään, että LIS:n yhteistyö estää jäseniä osallistumasta kilpaileviin yhteisosto-organisaatioihin ja tekemästä omia ostosopimuksia, jos LIS on pyytänyt tai aikoo pyytää tarjouksia joistakin tuotteista. Näin jäsenille syntyy velvoite tehdä ostot tietyltä toimittajalta. Lisäksi väitetään, että LIS:n sääntöihin sisältyvä vähintään kolmen vuoden jäsenyysaika ja velvollisuus maksaa vuosittainen jäsenmaksu tältä ajalta, vaikka jäsen ei osallistuisi LIS:n tarjouspyyntöihin, johtaa samanlaiseen ostovelvoitteeseen.

Valvontaviranomaiselle toimitettuihin LIS:n sääntöihin sisältyi ennen lauseke, jonka mukaan jäsenet eivät saaneet osallistua yhteisostoihin liittyviin muihin yhteistyömuotoihin, mikäli ne koskivat LIS:n tarjouspyyntöihin liittyviä tuotteita tai käyttäjiä. Tämä lauseke poistettiin valvontaviranomaisen kanssa käytyjen neuvottelujen jälkeen 23. elokuuta 1996.

LIS:n säännöissä kiellettiin lisäksi jäseniä tekemästä sopimuksia, jotka kilpailivat LIS:n tekemien tai suunnittelemien tarjouspyyntöjen kanssa, ja mikäli jäsenet aikoivat tehdä omia tarjouspyyntöjä, siitä oli neuvoteltava etukäteen LIS:n kanssa. Valvontaviranomaisen kanssa käytyjen neuvottelujen jälkeen näitä lausekkeita muutettiin 23. elokuuta 1996. Muutetuissa säännöissä todetaan selvästi, että jäsenet voivat tehdä omia LIS:n ulkopuolisia ostosopimuksia, mikäli sopimukseen sisältyvistä tuotteista ei ole jo tehty toimittajien kanssa LIS:n kautta puitesopimuksia. Lisäksi jäsenillä, jotka haluavat tehdä omia tarjouspyyntöjään, on vain velvollisuus ilmoittaa siitä hyvissä ajoin LIS:lle, ja viimeistään silloin kun LIS:n tarjouspyynnöt ovat viimeistelyvaiheessa.

LIS:n mukaan jäsenet voivat vapaasti päättää, osallistuvatko ne LIS:n tarjouspyyntöihin. Mikäli jäsenet osallistuvat tarjouspyyntöön, ne voivat täysin vapaasti päättää, tekevätkö ne ostosopimuksia. Jäsenet voivat niin ikään vapaasti valita toimittajat, joiden kanssa sopimukset tehdään, ja toimitettavat tuotteet.

LIS julkaisee jäsentensä puolesta myös yhteisiä tarjouspyyntöjä, jotka koskevat LIS:n kautta ostettujen lääkevalmisteiden jakelua. Tarjouspyyntö tehdään jäsenten aloitteesta, ja LIS laatii jäsenille luettelon saaduista tarjouksista ja suosittelee parhaaksi katsomaansa tarjousta. Tarjouspyynnössä mainitaan, että jäsenet aikovat valita yhteisen jakelijan, mutta ne voivat tehdä valintansa vapaasti. Jokainen jäsen tekee jakelusta puitesopimuksen valitsemansa jakelijan kanssa, ja sopimus tuottaa yksinoikeuden. LIS laatii jäsentensä käyttämän puitesopimuksen, jonka voimassaolo on yleensä kaksi ja puoli vuotta. Jäsenillä on mahdollisuus jatkaa sopimuksen voimassaoloaikaa vuodella. Kaikilla LIS:n jäsenillä on sama jakeluyhtiö eli Norsk Medisinaldepot (jäljempänä "NMD").

Kantelija katsoo, että LIS:n jäsenten ja tukkumyyjä NMD:n välinen yksinoikeuden tuottava jakelusopimus rajoittaa valmistajien ja maahantuojien mahdollisuuksia valita jakeluyhtiö tuotteillensa, koska niiden on toimitettava tuotteensa LIS:n jäsenille NMD:n kautta. Tämän rajoituksen katsotaan poistavan yhden tason valmistajien ja tukkumyyjien välisestä kilpailusta niiden lääkevalmisteiden osalta, jotka myydään LIS:n jäsenkuntien sairaaloihin.

LIS:n mukaan jäsenet voivat valita vapaasti jakeluyhtiönsä, jonka kanssa tekevät puitesopimuksia, eikä kaikkien jäsenten tarvitse valita samaa jakelijaa.

Kantelija esittää lukuisia perusteluja, joiden vuoksi se katsoo LIS-yhteistyön rikkovan myös ETA-sopimuksen 54 artiklaa. LIS:llä katsotaan olevan määräävä asema markkinoilla, joihin kuuluvat kaikki sairaaloiden ostamat ja käyttämät lääkevalmisteet. LIS:n väitetään ensinnäkin painavan hinnat liian alhaisiksi. Toiseksi kaupankäyntiehtojen katsotaan olevan epäoikeudenmukaisia, koska tarjouspyyntöön liittyvissä asiakirjoissa ei mainita ostettavaa kokonaismäärää tai yksittäisiin sopimuksiin liittyviä määriä. Toimittajat velvoitetaan lisäksi tekemään tarjoukset hinnoilla, jotka sisältävät toimituksen tukkumyyjälle. Kolmannen väärinkäytöksen katsotaan olevan se, että LIS on sulkenut tarjouspyyntönsä N:o 9501 ulkopuolelle kaksi tuotetta, jotka ovat korvaavia tuotteita tarjouspyyntöön sisältyville tuotteille. Neljäntenä väärinkäytöksenä pidetään velvoitetta maksaa jäsenmaksu vähintään kolmelta vuodelta.

LIS:n jäsenten mukaan väitteet määräävästä markkina-asemasta ja väärinkäytöksistä eivät pidä paikkaansa. Yhteistyön väitetään lisänneen toimittajien välistä kilpailua ja helpottaneen markkinoille tuloa erityisesti pienempien tuottajien ja rinnakkaisten tuojien osalta. Jäsenten mukaan tarjouspyynnöissä annetaan arviot ostojen kokonaismäärästä, mikä on yleisen liiketavan mukainen käytäntö ja antaa toimittajille riittävät tiedot tarjousten tekemistä varten. Lisäksi jäsenet katsovat, että toimittajia ei millään tavoin velvoiteta tekemään tarjouksia, jotka sisältävät toimituksen tukkumyyjälle.

D. Markkinat

Käsiteltävään asiaan liittyvä ostoyhteistyö käsittää pelkästään sairaaloissa käytettävät lääkevalmisteet ja toisaalta sekä sairaaloissa käytettävät että apteekeissa myytävät lääkevalmisteet. Lisäksi yhteistyö koskee lääkevalmisteiden tukkumyyntiä ja jakelua. Norja muodostaa maantieteelliset markkinat.

LIS on toimittanut markkinaosuudestaan tiedot, joihin ei sisälly Rikshospitalet, joka tuli jäseneksi 1. tammikuuta 1999. Näiden tietojen mukaan LIS:n osuus Norjan lääkevalmisteiden kokonaismarkkinoista on noin 11 prosenttia. Pelkästään sairaaloissa käytettävissä lääkevalmisteissa sen markkinaosuus on noin 66 prosenttia. Niissä lääkevalmisteissa, joita sekä käytetään sairaaloissa että myydään apteekeissa, LIS:n markkinaosuus arvioidaan viideksi prosentiksi. Kaikki markkinaosuudet ovat kasvaneet sen jälkeen, kun Rikshospitalet liittyi LIS:ään. Kasvulla ei kuitenkaan katsota olevan merkittävää vaikutusta.

Lääkevalmisteiden tukkumyynnissä/jakelussa LIS:n arvioitu markkinaosuus on 11 prosenttia.

E. EFTAn valvontaviranomaisen näkemys

EFTAn valvontaviranomainen aikoo ottaa myönteisen kannan LIS:n kautta tehtävään yhteistyöhön. Ennen sitä valvontaviranomainen pyytää asianomaisia lähettämään huomautuksensa kuukauden kuluessa tämän tiedonannon julkaisemisesta Euroopan yhteisöjen virallisen lehden ETA-osastossa ja ETA-täydennysosassa seuraavaan osoitteeseen varustettuna viitteellä "KOM 020.0129 - LIS": EFTAn valvontaviranomainen

Kilpailun ja valtiontukien osasto

Rue de Trèves/Trierstraat 74 B - 1040 Bruxelles/Brussel